মুখ্যমন্ত্রী মমতা বন্দ্যোপাধ্যায়ের সরকারের শপথগ্রহণের ম়ঞ্চ খুলতে গিয়ে মাটিতে পড়ে মৃত্যু হল এক শ্রমিকের। মৃতের নাম গৌতম নস্কর (৪৫)। বাড়ি দক্ষিণ ২৪ পরগনার মন্দিরবাজার থানা এলাকার আটাপাড়া গ্রামে। 
পুলিশ সূত্রের খবর, শনিবার সকালে রেড রোডে মূল মঞ্চের কাঠামো খোলার কাজ করছিলেন গৌতম। সেই সময় একটি বাঁশ খুলে সেটিকে নীচে ফেলতে গিয়ে ভারসাম্য রাখতে না পেরে তিনি পড়ে যান। দ্রুত তাঁকে এস এস কে এম হাসপাতালে নিয়ে যাওয়া হয়। সেখানেই চিকিৎকেরা তাঁকে মৃত বলে ঘোষণা করেন। 
ঘটনার খবর পেয়েই হাসপাতালে যান পুর ও নগরোন্নয়নমন্ত্রী ফিরহাদ হাকিম এবং দমকলমন্ত্রী তথা কলকাতার মেয়র শোভন চট্টোপাধ্যায়। হাসপাতালে দাঁড়িয়েই গৌতমের পরিবারকে সবরকম সাহায্যের আশ্বাস দেন তাঁরা। শোভন বলেন, ‘‘ঘটনাটি দুর্ভাগ্যজনক। ওই পরিবারের কোনও সদস্যকে চাকরি দেওয়া হবে। ভবিষ্যতে গীতাঞ্জলি প্রকল্পে তাঁদের কোনও বাড়ির ব্যবস্থা করা যায় কি না সেটাও দেখা হবে।’’
সূত্রের খবর, শুক্রবার সন্ধ্যার পর থেকেই শপথগ্রহণের জন্য তৈরি করা সমস্ত কাঠামো খোলার কাজ শুরু করেছিল সংশ্লিষ্ট ডেকরেটর্স সংস্থা। এদিন সকালেও সেই কাজই চলছিল। রেড রোডে কাজকর্ম দেখভালের দ্বায়িত্বে থাকা সংস্থার এক ম্যানেজার স্বপন মিস্ত্রি  জানিয়েছেন, কাঠামো খোলার কাজ করছিলেন জনা পনেরো শ্রমিক। সেই সময়ই কাঠামোর মাঝামাঝি জায়গায় একটি বাঁশ খোলার পরে সেটিকে নীচে ফেলতে যান গৌতম। সেই সময়ই ভারসাম্য হারিয়ে প্রায় দেড়তলা সমান উচ্চতা থেকে গৌতম রাস্তায় পড়ে যান।
দুর্ঘটনার পরে গৌতমের সঙ্গী শ্রমিকেরা কাজ বন্ধ করে চলে যান। পরে ডেকরেটর্স সংস্থার তরফে অন্য শ্রমিকদের দিয়ে কাঠামো খোলার কাজ শুরু করানো হয়। গৌতমের আত্মীয় উত্তম নস্কর এদিন বলেন, ‘‘উনিই পরিবারের একমাত্র উপার্জনকারী ছিলেন। দুই মন্ত্রীই আমাদের সবরকম সাহায্যের আশ্বাস দিয়েছেন। ময়নাতদন্ত করিয়ে দেহ নিয়ে যাওয়ার যাবতীয় ব্যবস্থা তাঁরাই করে দিয়েছেন।’’